[Foto’s] Storm rig skade aan in KaapFoto: ER24 Charlotte Powell, woordvoerder van die stad se eenheid vir ramp-en-risikobestuur (DRM), het gesê die oorspoelde huise is in twee van die stad se informele nedersettings. Sowat 100 huise in Khayelitsha is oorspoel en ongeveer 50 huise in Marcus Harvey in Philippi. ŉ Sterk wind het ook die dakke van 36 huise afgewaai in Philippi, Schaapkraal, Lavender Hill, Imizamo Yethu, Houtbaai en Masiphumelele. Bome in Constantia, Belhar, Delft, Kloofnek, Vishoek, Wynberg en Glencairn is omgewaai en kraglyne is beskadig. Skade aan eiendomme in Kensington en Wetton is ook aangemeld. Volgens Powell is die onderskeie departemente van die stad besig om aandag aan al die voorvalle te gee. Intussen het ŉ woordvoerder van ER24 gesê paramedici is Vrydagmiddag na agt ongelukstonele ontbied waar botsings weens die oorspoelde paaie plaasgevind het. Arrive Alive het ŉ foto’s op sosiale media gedeel van twee vragmotors, een naby Worcester en een by Villiersdorp, wat glo deur rukwinde omgewaai is.